Það var vissulega óvænt ánægja að heyra Gunnar Braga Sveinsson utanríkisráðherra , tala fyrir endurskoðun á hvalveiðistefnu Íslendinga á dögunum . Ráðherrann segir Íslendinga litna hornauga á alþjóðlegum vettvangi fyrir hvalveiðarnar og að fulltrúum þjóðarinnar sé ekki boðið á suma fundi og ráðstefnur um málefni hafsins sökum þessa . „ Við eigum ekki að gefa eftir réttinn til að nýta þessa auðlind frekar en hverja aðra . En það er umhugsunarefni fyrir okkur hvort við ættum ekki að koma til móts við alþjóða hvalveiðiráðið til að mynda með því að veiða færri hvali árlega en við gerum nú , “ sagði Skagfirðingurinn óvenju hófstilltur og skynsamur í fjölmiðlum . En viti menn . Eins og svo oft áður þegar umræðan hefur daðrað við endurskoðun á hvalveiðum við Ísland , þá spratt Jón Gunnarsson , þingmaður Sjálfstæðisflokks og formaður atvinnuveganefndar Alþingis , á fætur og varði hvalveiðarnar með kjafti og klóm . Og ekki nóg með það , því hann vill auka veiðarnar líka . Auglýsing Eins og fram hefur komið er sonur formanns atvinnuveganefndar hrefnuveiðimaður og útgerðarmaður og er , eða var að minnsta kosti um tíma , formaður Félags hrefnuveiðimanna . Nú mætti spyrja hvort Jón Gunnarsson telji sig ítrekað hæfan til að tjá sig um hvalveiðar á opinberum vettvangi í ljósi þessa , eða er jafn grímulaus hagsmunagæsla bara í lagi ? Væri ekki bara smekklegra að berjast fyrir hagsmunum sonar síns á bakvið tjöldin ? Við á Kjarnanum göngum bjartsýn og einbeitt inn í nýtt ár og þökkum lesendum fyrir það traust sem þeir sýna með því að styrkja Kjarnann . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .